कम लागत में विश्वस्तरीय चिकित्सा की सुविधा उपलब्ध होने की वजह से बांग्लादेश, नेपाल, भूटान और म्यांमार के अलावा यूरोप के कई देशों और अमेरिका से भी मरीज यहां आते हैं. कुछ देशों के लिए यहां वीजा ऑन अराइवल की सुविधा होने के कारण मरीजों को किसी दिक्कत का सामना नहीं करना होता. ऐसे मरीज स्वास्थ्य वजहों से एक महीने तक भारत में रह सकते हैं. अंग्रेजी आम होने की वजह से विदेशी मरीजों को यहां दूसरे देशों की तरह भाषा की समस्या से नहीं जूझना पड़ता. यूरोपीय देशों से आने वाले मरीजों को ध्यान में रखते हुए कई अस्पतालों ने दुभाषियों और अनुवादकों को भी काम पर रखा है. अपोलो ग्लेनेगल्स अस्पताल की मुख्य कार्यकारी अधिकारी डॉ रूपाली बसु बताती हैं, "विदेशों से मरीज अंग प्रत्यारोपण के अलावा दिल की बाइपास सर्जरी और मुंह व गले की बीमारियों के इलाज के लिए भारत आते हैं." वह कहती हैं कि यहां इलाज में होने वाले खर्च तो कम हैं ही, इंतजार भी नहीं करना पड़ता. मिसाल के तौर पर ओपन हार्ट सर्जरी पर भारत में लगभग साढ़े हजार अमेरिकी डॉलर का खर्च आता है जबकि विदेशों में यह खर्च 18 हजार डॉलर से ज्यादा है. इसके अलावा अमेरिका और इंग्लैंड में मरीजों को इसके लिए कम से कम नौ से 11 महीने तक इंतजार करना पड़ता है. लेकिन भारत में मरीज के पहुंचते ही सर्जरी की प्रक्रिया शुरू हो जाती है.